A Bizottság 283/2001/EK rendelete
(2001. február 9.)
az 1254/1999/EK tanácsi rendeletnek a marhahús felvásárlása tekintetében történő alkalmazására vonatkozó részletes szabályok megállapításáról szóló 562/2000/EK rendelet, valamint a 2734/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre [1] és különösen annak 47. cikke (8) bekezdésére,
mivel:
(1) A 3/2001/EK rendelettel [2] módosított, a marhahús ajánlati felhívás útján történő felvásárlásáról szóló 1627/89/EGK rendelet módosításáról és a marhahús-felvásárlásra vonatkozóan az 1254/1999/EK tanácsi rendelet alkalmazására vonatkozó részletes szabályok megállapításáról szóló, 562/2000/EK rendelettől való eltérésről, illetve annak módosításáról szóló, 2000. december 14-i 2734/2000/EK bizottsági rendelet [3] számos módosítást, illetve eltérést vezet be az 562/2000/EK bizottsági rendeletre [4] vonatkozóan a szarvasmarhák szivacsos agyvelőbántalmával (BSE) kapcsolatos közelmúltbeli események eredményeképpen kialakult kivételes piaci helyzet kezelése céljából.
(2) E kivételes piaci helyzetre tekintettel, valamint a 2734/2000/EK rendeletben előírt intervenciós intézkedések hatékonyságának javítása érdekében meg kell engedni az 562/2000/EK rendelet 4. cikke (2) bekezdésének g) pontjától való eltérést a hasított testek maximális tömegére vonatkozóan oly módon, hogy a 2001. február havi két ajánlati felhívásban nem állapítanak meg tömeghatárt, és 2001 első negyedévének hátralévő ajánlati felhívásaiban a testtömeg maximálisan megengedett határértékét 430 kg-ra emelik, miközben a nagyobb testtömegű állatok felvásárlása továbbra is engedélyezett, de csak a megengedett maximális testtömegre vonatkozó árral megegyező felvásárlási áron.
(3) A 2734/2000/EK rendeletet ezért módosítani kell.
(4) Mivel a felvásárolt termékek 2002. január 1-je után is értékesíthetők, amikor a szarvasmarhafélék azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről szóló, 2000. július 17-i 1760/2000/EK európai parlamenti és tanácsi rendeletben [5] megállapított, származáson alapuló címkézési rendszer alkalmazása kötelezővé válik, a 2001. február 12-én vagy azt követően (azaz a február havi első ajánlati felhívással kezdődő hatállyal) kötött szerződések szerint az intervencióra szánt termékek címkéjének az 1760/2000/EK rendelet 13. cikke (5) bekezdésével összhangban tartalmaznia kell az érintett állatok születési és hizlalási helye szerinti országra, illetve országokra utaló jelzést, megfelelő esetben az 1760/2000/EK rendelet alkalmazására vonatkozó részletes szabályok megállapításáról szóló, 1825/2000/EK bizottsági rendelet [6] 2. cikke (2) bekezdésében megállapított jelzésekkel együtt.
(5) Az 562/2000/EK rendelet III. melléklete megállapítja a felvásárolható hasított testekre, hasított féltestekre, illetve negyedekre alkalmazandó rendelkezéseket. A jelenlegi piaci gyakorlat követése céljából az említett mellékletben a hasított féltestre vonatkozó leírást bizonyos tűréshatárok bevezetésével módosítani kell.
(6) Az 562/2000/EK rendeletet ennek megfelelően módosítani kell.
(7) A helyzet alakulására való tekintettel ezt a rendeletet haladéktalanul hatályba kell léptetni.
(8) Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
A 2734/2000/EK rendelet 6. cikkének (1) bekezdése helyébe a következő szöveg lép:
"(1) Az 562/2000/EK rendelet 4. cikke (2) bekezdésének g) pontjára való tekintet nélkül az abban a cikkben említett hasított testek maximálisan megengedett tömege 430 kg. Azonban:
- a 2001. február havi két ajánlati felhívás esetében nem alkalmazható maximális tömeghatár a hasított testre vonatkozóan,
- a 2001. első negyedévi további ajánlati felhívások esetében a 430 kg-nál nagyobb tömegű hasított testek is felvásárolhatók, de azok felvásárlási ára nem haladhatja meg a maximális megengedett testtömegre megállapított árat."
2. cikk
Az 562/2000/EK rendelet a következőképpen módosul:
1. A 4. cikk (3) bekezdésének d) pontja helyébe a következő szöveg lép:
"d) címkézésük összhangban van az 1760/2000/EK európai parlamenti és tanácsi rendeletben [7] bevezetett rendszerrel, és a 2001. február 12-én vagy azt követően kötött szerződések esetében tartalmazza az említett rendelet 13. cikkének (5) bekezdésében megállapított jelzéseket."
2. A III. melléklet (2) bekezdésének b) pontja helyébe a következő szöveg lép:
"b) hasított féltest: az a) pontban említett hasított testnek a gerincoszlop nyak-, hát-, ágyéki, illetve keresztcsonti csigolyáinak, valamint a szegycsont és a szeméremcsonti összenövés középvonalában történő szimmetrikus kettéválasztásával nyert termék. A hasított test feldolgozása során a hát- és ágyékcsigolyák nem mozdulhatnak ki jelentős mértékben a helyükről; az azokhoz kapcsolódó izmok és inak pedig nem mutathatnak fűrész, illetve kés okozta jelentős sérülést."
3. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. február 9-én.